લોકસભાની 2014ની સામાન્ય ચૂંટણી પછી અત્યાર સુધીમાં 16 પેટાચૂંટણી થઈ હતી જેમાં સૌથી વધુ સાંસદ ભાજપના ઘટયા હતા. શાસક પક્ષ ભાજપે 2014 પછી અત્યાર સુધી 10 સાંસદ ગુમાવ્યા છે. કોંગ્રેસે પાંચ સીટો છીનવી છે. 282 સાંસદોની સાથે વિજય મેળવનાર ભાજપ કર્ણાટકની હાર બાદ 272 પર આવી ગયો છે. સંસદના કુલ 543 સાંસદોના આધારે ભાજપ અત્યારે એકલા હાથે બહુમતીનો જાદુઈ આંકડો ધરાવે છે. પરંતુ વર્તમાનમાં સાંસદોની સંખ્યા 532 થવાના કારણે રાહત અનુભવે છે. કોંગ્રેસ માટે બેલ્લારી સીટ પર વાપસી દક્ષિણ ભારતમાં તેની વાપસીના શુભ સંકેત છે. એક સમય બેલ્લારી સીટને કોંગ્રેસનો ગઢ માનવામાં આવતો હતો. પરંતુ ખાણખનીજના કારોબારી રેડ્ડી ભાઈઓ ભાજપ સાથે જોડાવાના કારણે ત્યાં ભાજપનો પક્ષ મજબૂત બન્યો હતો. કોંગ્રેસે 14 વર્ષના વનવાસ બાદ બેલ્લારી સીટ પર વાપસી કરી છે.